정조 11년
丁未正月十五日辰時上御熙政堂大臣備局堂上引見入侍時右議政金熤行司直金華鎭仁陵君李在協知敦寧鄭昌聖右參贊徐有隣行副司直徐有寧兵曹判書金履素延豊君李𡊠行副司直李柱國漢城府判尹鄭昌順刑曹判書李崇祜左承旨李亨元假注書尹光顔事變假注書李顯秀記事官李相璜金祖淳以次進伏訖熤進前曰近日寒氣甚峭若不和解伏未審聖體若何上曰一樣矣熤曰王大妃殿氣候何如上曰一樣矣熤曰惠慶宮氣候何如上曰一樣矣熤曰今日亦甚冷侵早殿座下情伏悶矣上曰不必過慮矣熤曰臣等昨陳聯箚矣批旨不賜允可悚惶之中極爲抑塞矣上曰原批已悉卿等過慮矣此則無甚關係故如是矣身死未蒙放則入於歲抄而此則抹去故不入於歲抄不入於放秩矣熤曰此則然矣而龜柱之名不登鞫案已是失刑之大而今竝與徒流案而抹去則將何以見其爲劇逆乎上曰旣死之後抹去何妨上曰卿之愼節今則何如熤曰狗馬之疾近日則只是添感而此外症刑頗有深慮矣今日亦難入參而首相以病不得進次對出令而不得爲之則甚爲惶悚且臣亦有區區私懇之欲爲陳達者故自力趨參而廟謨則首相旣不入且別無時急事只以其中稍急者回啓其餘則不得爲之矣上曰稟事爲之熤曰此京外帥臣春操狀啓也兼摠戎使徐有寧狀啓以爲坡州長湍束伍軍兵今春習操何以爲之守禦使徐有寧狀啓以爲今春合操停止巡點何以爲之永宗前防禦使李文喆以爲今春陸操設行事請令廟堂稟旨分付忠淸兵使具世勣以爲今春習操巡歷及各鎭營將巡點何以爲之慶尙左兵使姜五成以爲今春習操及營將巡點依例擧行事請令廟堂稟旨分付慶尙右兵使金廷遇以爲今春習操及營城將節制使巡點擧行事請令廟堂稟旨分付統制使柳鎭恒以爲今春兩南舟師合操依定式設行事請令廟堂稟旨分付黃海兵使趙心泰以爲今春習操巡歷及各鎭營將巡點事請令廟堂稟旨分付平安兵使趙圭鎭以爲今春淸南巡操依例擧行事請令廟堂稟旨分付矣軍兵習操係是詰戎之政雖不可一向弛廢而畿甸及三南俱値大歉今方設賑海西雖曰較勝亦未免爲災歲而當此春飢赴操軍兵之許多日裏糧來往實屬行不得之事今春則諸道操鍊巡點等事一切停之至於關西則水田雖未免大同之災田穀有秋優免災荒平安一道巡操依例擧行似合事宜以此意分付各道何如上曰依爲之春操與秋操有異平安道一體停止可也出擧條熤曰日前再揀擇已行之矣下情欣幸而此非曠日之事嘉禮卽行似好矣上曰日字當在來月云矣熤曰其時本家主人例爲付職矣上曰主人例爲答箋文故然矣熤曰嘉禮前本家主人付職自是典例分付銓曹使之依列擧行何如上曰依爲之出擧條上曰前左相善爲之矣卿聞昨日筵敎乎若得解則休退二字之請當停止云故不得一向靳許且今則首揆旣得人卿等則在仰成之地故左揆所懇姑爲許之矣熤曰左相常以未解爲悶矣旣蒙曲諒想極感幸矣熤曰首相送言于臣謂日前箚辭中賞典一款批旨中不爲提敎故以爲惶悚矣上曰果不咸說而承旨之不爲警咳者亦駭然矣熤曰果是承宣不能提警之致矣上命書傳敎曰日前領相箚辭引疾之外又有辭賞之語而此一款原批中未及提答今因右相言始覺得殊欠敬禮之方豈勝歉然批答方令添書傳諭而至于今承宣之無一人警咳極爲駴然其時行公承旨一竝罷職熤曰臣之所以强疾登對者蓋有區區所懷而以文字陳白亦爲猥越故也小臣稟賦本不猶人而近來病症極爲非常自向來闕中逐日奔走之時忽有膈上脝滿之症初以爲偶矣日前又左邊眉睫有浮氣醫言此是鼓脹之漸若其症已成之後則治之無及必及今調治然後乃可云臣年已望七矣僥濫至於此職病雖不愈固無所恨而但帶此重任不思辭免而病至於不可治之境則在臣廉防已極羞恥而以聖朝禮使之道言之亦是欠典矣如使臣在朝而有裨於國事則固當死生以之而今則無補於公有害於私故如是猥陳敢冀體諒之恩矣上曰近來大小公故卿每獨賢已爲可悶且祀典何等重大而每當攝儀之時只有卿一人國體亦甚苟艱矣廟謨則領相一人自可擔當許之於左相者豈可不許於卿而但卿之所帶是何等職也病症之如此雖切慮念而旣非形現之祟則豈可以此輕解重任乎今日領相不入而卿獨造朝云故心以爲訝矣卿必見前左相之許副而有此筵懇也熤曰臣豈敢見僚相之得遞而備例爲此懇乎病情實有深慮故頃日筵中先已暫陳而未及畢說矣症形近又殊常必得免然後可以調治矣上曰昨日許副一大臣今又許副一大臣聽聞豈不爲訝乎前左相則一年乞退之餘必欲解務調病且昨筵以得遞則不復言退之意仰對故予亦曲諒之而卿則有異於此若其病崇云云雖是左相所無之症而以此許副終涉重難矣領相旣擔當國事卿若欲姑爲閑處調攝則亦無所妨而卿以旅寓之故調養尤難此則以別例出處本第亦好矣大臣則與軍門將臣有異矣熤曰若還第則調病之道固勝於旅托而此亦不然相職非養病之地豈可如是虛縻乎左右相連解事面雖如何而臣則已先左相之遞而有所陳懇矣上曰卿雖縷縷而勉副則終不可爲矣熤曰臣意以此實病之狀懇達則可冀慈覆之天軫念許解而不賜允許極爲悶菀矣上曰許於左相而不許於卿亦似迫隘而事面則不然予當問於領相而處之矣熤曰領相則豈以爲當許乎領相重卜於望八之年故常思求退自已求退之意交中豈能念及於僚相之病勢乎上曰卿果無可弛之勢乎熤曰不然則昨日僚相纔得解而今日何敢更陳此懇乎觀於今日陳懇而尤可見其難强矣上曰筵罷後第當思之矣上曰昨筵以近日臺啓中一事詢于前左相而槪與予意同矣卽趙時偉事也此事以聲罪則決難容貸而以事件則至爲䵝䵢且以近日囂俗傳訛甚易故以是持難非當斷不斷而然矣大抵臺啓所云云只是浮言而實無究得言根之路又不可不生不滅置之人鬼關頭故昨詢左相今又問於卿卿其陳之熤曰臺啓論列旣甚狼藉則恐不可不一覈矣上曰此言一出之後爲時偉者欲其對質白脫而以爲當問惡時偉者欲其按覈討罪而以爲當問惟此一問之言則無論誰某必皆同然一辭殆如理欲之同行異情矣但因此浮行之言而遽然究問則得無後弊乎熤曰臺臣亦豈以私好惡而發啓乎此事只是浮言而已則固不可盡爲究覈而今則旣入於臺啓不可掩置且此是莫重聲討之事則不可以好惡言實則以其罪罪之虛則亦淸脫如是然後國體爲得而若不盤問則果無覈得之道矣上曰此事誠難處矣故日前有臺諫問啓之命而予意則似是塗聽道說安知非惡之者之言乎以事理言之爲公爲私必須問之而萬一問之而無益於公有害於私則何以爲之乎若急書告訐則如果無實亦有反坐之律而此則出於臺諫風聞中亦難以反坐論將何以區處乎問啓避嫌一層每加而予則猶未知甚爲實矣大槪此事則旣出於臺啓比之向來蔡濟恭事則稍有間焉而但臺諫不可使之面質何以則爲好耶熤曰臺諫亦非自聞之言則豈可使之面質大抵必須盤問而問之之道爲難矣上曰卿言亦無別意見矣今則毋論所以昭脫所以正法無出於一問字而汎然發問豈有自服以曾爲此言之理乎況此云云求之人情天理實爲必不然之事故臺批亦有所言及矣至於所謂戚聯二字則予意則以爲奇怪之說矣予於渠初無以戚聯之故而有所問訊往來之事此則采之輿論亦可知之且渠之人品予自來不喜又非今始惡之而然則雖使白脫卿等必不以予爲願護渠矣大抵其兄可惜矣此重臣則予果好其爲人而其弟則不然故頃批中亦以渠所自取有所云云蓋其人品本不淸朗故受此言矣宇鎭之如是誤入亦渠之使致批答中雖以陽護爲言而陽護亦絶痛矣似此罪狀則不一而足渠亦自知其一番被勘以全伯遞來後迄無出入近密之事觀之亦可知之矣予意則毋論戚畹與近臣只是一直向國則任用之反是則黜退之而已今之時事有可悶者用人而不知其所由罪人而不知其所犯故人多誤陷之患予則以爲時偉非無罪而臺啓云云之事則似是常情之外此事必須明白究竟乃可而如是相持之際竝與傳敎中已著之罪而不得勘配豈成說乎近來臺諫事誠慨然矣向來趙時俊申大升之啓已極怪駭而今番趙時偉之啓則胡亂說去又非前比流行之言何以知其虛實而插入啓中如是而物情可以鎭服乎熤曰臺言誠過矣而必須一番盤覈然後可知其虛實矣上曰盤覈亦須知得言根然後可爲之不然則將爲久囚之外無他道此甚難矣熤曰此事外他罪亦果難貸矣如擬帥事亦其大者矣上曰擬帥一款亦不可如是爲說今臺啓所論則視之殆如明謙之擬內應將此亦不善思之言矣熤曰此果然矣上曰今已晩矣晝講停之召對待下敎爲之好矣上曰今行公承旨皆入罷職現告乎亨元曰然矣上謂有隣曰惠慶宮湯劑出而煎入好矣有隣先退上曰備堂稟事爲之昌順曰抄戶之精詳專在各洞尊位及洞任尊位擇差已有年前特敎而至於洞任則不無圖囑謀免之弊各上司軍門或有分付許頉之事今番則嚴飭各該部以有根着勤幹之人另加擇差圖囑頉免之弊亦爲嚴飭上司軍門毋得分付許頉之意出擧條申飭何如上曰依爲之出擧條昌順曰發賣時各軍門無料軍兵及待年軍中最貧殘者泮民之窮獨無依者令各該將臣及大司成親執査櫛精抄修成冊移送臣府已有年前已行之例今亦依此擧行而扈輦隊及別破陣等無料貧窮者亦令該曹該廳査正抄送至於宦侍之無料當入者亦令內侍府精抄修送臣府而或有冒濫之弊則責在抄出之司以此意嚴飭何如上曰依爲之出擧條有寧曰廣州三面民戶自本廳留營還分以其耗條補用支放而昨秋因災荒元還及管餉米僧倉米停退之數合爲二千七百餘石今當還分之時停退旣多排巡無路耗條減縮支放罔措不可不及今變通而在前如此之時有以本府元餉中推移取用於還分停退條則會錄元餉待秋收捧還充之地矣今亦依此例施行恐合事宜下詢大臣處之何如上曰依爲之出擧條上曰刑判進前崇祜進伏上曰秋曹予則視吏兵判尤較重卿旣新膺須另念爲之崇祜曰臣受恩如天豈不欲報答而病昏轉甚以是惶悚矣上曰各道放未放勿爲續續回啓待各道齊到後覆奏前赦回下後更奏後赦啓本可也崇祜曰前冬鄭盤奉獄案三堂各具意見以啓而鄭昌聖則直請決案取招尹承烈金履禧則請待金光得就捕後完決而批旨以依允判下當依何堂之言乎上曰卿亦更考文案一次盤問後草記可也崇祜曰文案臣已詳閱待斯得完決者固是重獄體之道而元犯旣已遲晩則前判堂之言實爲執法之論矣上謂亨元曰元啓判付以待金光得就捕新判堂更爲盤覈回啓改書下可也崇祜曰明謙支屬有未及發配者蓋因草記之未下矣上謂亨元曰草記推來書知道可也坤曰臣等昨陳聯疏未蒙允可矣語未畢上曰每次對禁堂入來則必如是煩聒卿則遞差退出可也出榻敎𡊠退出上曰右相所懇終始思之而誠重難矣熤曰臣亦知其重難矣然而一時連遞則只是事勢之巧湊而然矣上曰卿欲從此引入乎抑欲待差間行公乎熤曰病勢未痼前欲爲調治決無陳刀之望矣上曰一向牢塞亦未安當更思處之矣熤曰引疾之說例易過實而今臣則少無過實之言如得許免之天恩以得安意調理則便是死日生年矣上曰如是縷縷而一向不許亦非禮便之道當體諒矣熤曰聖敎及此惶感之極無辭可達矣上命退大臣以下以次退出上命亨元書傳敎曰前冬筵席累陳至懇歲初賓對亦有復申而特以相職去就所關至重至于今一味敦勉矣今筵又聞縷縷所陳大臣必不以過中之言如是控引聞其症樣必須穩治可期勿藥且以朝廷事言之祀典何等至重至大而大小攝儀右相莫不獨賢今聞所愼如此勢難强力爲之此則所係比去就尤有重焉不可以處義之與左相差異有所持難右相今姑勉副亨元曰俄者禁堂所奏雖未畢陳而自是執藝之義臣意則遞差之敎恐過矣上曰不必煩陳矣亨元曰此傳敎不敢頒布矣上曰昨已有飭敎一稟足矣卽爲持出頒布可也仍命退承史以次退出